Алег Гайдукевіч

**Алег Сяргеевіч Гайдукевіч** (, Менск) — палітык, дзяржаўны дзяяч рэжыму Лукашэнкі ў Беларусі. Член Вышэйшай рады ЛДП, старшыня Лібэральна-дэмакратычнай партыі.

## Біяграфія
У 1998 г. скончыў з адзнакай Акадэмію Міністэрства ўнутраных спраў Рэспублікі Беларусь, у 2018 г. — Інстытут дзяржаўнай службы Акадэміі кіраваньня пры прэзыдэнце Рэспублікі Беларусь.

У 1999—2012 гг. працаваў у праваахоўных органах. Быў опэрупаўнаважаным, старэйшым опэрупаўнаважаным АБЭЗ Фрунзенскага РУУС Менску, старэйшым опэрупаўнаважаным аддзелу цяжкіх злачынстваў УБЭЗ ГУЎС Менгарвыканкаму, намесьнікам начальніка АБЭЗ Партызанскага РУУС Менску, начальнікам АБЭЗ Фрунзенскага РУУС Менску.

У 2007 г. прызначаны начальнікам Партызанскага РУУС Менску, у 2009 г. — начальнікам Фрунзенскага РУУС Менску.

### Палітычная дзейнасьць
З 2012 па 2014 год быў намесьнікам Старшыні прорасейскай і пролукашэнкаўскай Лібэральна-дэмакратычнай партыі Беларусі, якой кіраваў яго бацька Сяргей Гайдукевіч. У красавіку 2013 году быў абраны ХIV зьездам партыі чальцом Вышэйшай Рады Лібэральна-дэмакратычнай партыі Беларусі. З 2014 па 2019 гады быў першым намесьнікам Старшыні Лібэральна-дэмакратычнай партыі Беларусі. 10 лістапада 2017 году адзначыў на «круглым стале» ў газэце Адміністрацыі прэзыдэнта Беларусі: «У мяне ў (Лібэральна-дэмакратычнай) партыі шмат людзей, якія размаўляюць на (беларускай) мове. І я намагаюся на ёй размаўляць. У мяне ёсьць адзін дзень у тыдні, калі мы з дачкой карыстаемся толькі беларускай». Ён заклікаў: «Мае прапановы такія — частка прадметаў *павінна ва ўсіх* школах выкладацца на беларускай мове. Адзін з такіх прадметаў…, — гісторыя Беларусі». Таксама Алег Гайдукевіч згадаў: «Абсалютная большасьць нашых грамадзянаў, безумоўна, хоча жыць у незалежнай краіне. І безь беларускай мовы, гісторыі, без культурнай спадчыны ня будзе нацыі, ня будзе беларускай дзяржаўнасці».

21 верасьня 2019 году на XX зьедзе Лібэральна-дэмакратычнай партыі абраны старшынёй партыі, замяніўшы на гэтай пасадзе Сяргея Гайдукевіча.

Быў дэпутатам Палаты прадстаўнікоў Нацыянальнага сходу Рэспублікі Беларусь 7-га скліканьня. З 98 кандыдатаў, вылучаных партыяй, адзіны хто патрапіў у Палату.

### Падчас падзеяў 2020—2021 гг.
Удзельнічаў у кампаніі па выбарах прэзыдэнта Беларусі 2020 году. Ягоная ініцыятыўная група была адной з 15 зарэгістраваных, у яе запісаліся 4034 чалавекі — гэта была трэцяя па масавасьці група пасьля групаў Аляксандара Лукашэнкі й Віктара Бабарыкі.

Неўзабаве пасьля рэгістрацыі групы 26 траўня заявіў, што здымаецца з выбараў на карысьць А. Лукашэнкі, бо «нельга дапусьціць злому краіны». Ён дадаў, што ня можа «быць прастытуткай», а будзе «адстойваць свае перакананьні». 14 ліпеня стаў даверанай асобай кандыдата А. Лукашэнкі.

Напачатку верасьня выбарцы Каліноўскай выбарчай акругі № 108 сабралі 700 подпісаў пад лістом аб тым, што «страцілі давер да дэпутата Гайдукевіча». Людзі палічылі, што «дэпутат бязьдзейнічаў і не абараніў інтарэсы выбарцаў». Але гэта не дапамагло яго зьняць.

У лютым 2021 г. выступіў з ініцыятывай прыняцьця закону аб так званых замежных агентах, які разглядаецца крытыкамі як патэнцыйны сродак ціску на праваабаронцаў і іншадумцаў з боку рэжыму Лукашэнкі.

Неаднаразова выступаў у СМІ ў абарону рэжыму Лукашэнкі і з ачарненьнем дэмакратычнай апазыцыі. Называў «спробай дзяржаўнага перавароту» масавыя пратэсты супраць фальсыфікацыі прэзыдэнцкіх выбараў 2020 г. і супраць гвалту карніцкіх структураў органаў рэжыму Лукашэнкі ў адносінах да іншадумцаў.

Крытыкаваў увядзеньне санкцый супраць рэжыму Лукашэнкі, якія пасьледвалі за буйнамаштабовымі парушэньнямі правоў чалавека пасьля выбараў 2020 г., і заклікаў да ўвядзеньня крымінальнай адказнасьці за заклікі да ўвядзеньня санцый.

4 траўня 2021 г. у тэлевізійным этэры пагражаў лідарам апазыцыі, якія знаходзяцца ў эміграцыі, арыштам. Пасьля захопу самалёта рэйсу Ryanair 4978 у Менску і затрыманьня блёгера Рамана Пратасевіча, які ляцеў гэтым рэйсам, публічна пахваліў спэцслужбы рэжыму Лукашэнкі і паўторна прапанаваў гвалтоўна выкрадаць лідараў апазыцыі з замежжа.

## Узнагароды
Узнагароджаны мэдалём «За бездакорную службу» III ступені.

## Міжнародныя санкцыі
21 чэрвеня 2021 г. быў унесены ў чорны сьпіс Эўразьвязу. Паводле рашэньня ЭЗ, Гайдукевіч «рабіў публічныя заявы, вітаючы перанакіраваньне пасажырскага рэйса FR4978 у Менск 23 траўня 2021 г. Гэта палітычна матываванае рашэньне было прынята без належнага абгрунтаваньня й было накіравана на арышт і затрыманьне апазыцыйнага журналіста Рамана Пратасевіча й Соф’і Сапегі й зьяўляецца формаю рэпрэсіяў супраць грамадзянскае супольнасьці й дэмакратычнае апазыцыі ў Беларусі». Акрамя таго, Гайдукевіча ў свае санкцыйныя сьпісы ўключылі Вялікабрытанія, Канада, Швайцарыя. 6 ліпеня да чэрвеньскага пакету санкцый ЭЗ далучыліся Альбанія, Ісьляндыя, Ліхтэнштайн, Нарвэгія, Паўночная Македонія, Чарнагорыя.

9 жніўня 2021 году таксама быў унесены ў Сьпіс спэцыяльна вызначаных грамадзянаў і заблякаваных асобаў ЗША.

У 2022 годзе ён трапіў у чорныя сьпісы Японіі ды Ўкраіны.

## Стаўленьне да русіфікацыі Беларусі

30 сакавіка 2022 году ў адказ на зварот да беларусаў лідара «Акіяны Эльзы» Сьвятаслава Вакарчука, дзе той заклікаў пераходзіць на беларускую мову ў штодзённым жыцьці, зрабіў наступную заяву:

## Крыніцы

Катэгорыя:Выпускнікі Акадэміі кіраваньня пры прэзыдэнце Рэспублікі Беларусь
Катэгорыя:Міністэрства ўнутраных справаў Рэспублікі Беларусь
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 7-га скліканьня
Катэгорыя:Дэпутаты Палаты Прадстаўнікоў Нацыянальнага сходу Рэспублікі Беларусь 8-га скліканьня
Катэгорыя:Беларускія асобы ў Чорным сьпісе ЭЗ
Катэгорыя:Беларускія асобы ў сьпісе СВГ